11. รายการระหว่างกัน

นอกจากรายการระหว่างกันที่บริษัทฯ มีกับบริษัทย่อยดังที่กล่าวไว้ในเรื่องของ
“ลักษณะการประกอบธุรกิจ ข้อพิพาททางกฎหมาย และโครงสร้างเงินลงทุน”
(ลักษณะการประกอบธุรกิจในหน้า 4 ข้อพิพาททางกฎหมายในหน้า 20
และโครงสร้างเงินลงทุนในหน้า 21-22 ) บริษัทฯ
และบริษัทย่อยยังมีรายการระหว่างกันกับบริษัทและบุคคลที่เกี่ยวข้อง ซึ่งส่วนใหญ่เป็นการกู้ยืมเงิน
การเรียกเก็บค่าตอบแทนการใช้ทรัพย์สิน เป็นต้น ซึ่งผู้สอบบัญชีของบริษัทฯ และบริษัทย่อย
ได้รายงานไว้ในหมายเหตุประกอบงบการเงินข้อ 4 รายการบัญชีกับกิจการที่เกี่ยวข้องกันไว้ว่า
“ทรัพย์สิน หนี้สิน
รายได้และต้นทุนและค่าใช้จ่ายส่วนหนึ่งของบริษัทเป็นรายการที่เกิดขึ้นกับบริษัทย่อยและกิจการที่เกี่ยวข้องกัน
กิจการเหล่านี้เกี่ยวข้องกันโดยการมีบริษัทเป็นผู้ถือหุ้นใหญ่และ/หรือกรรมการร่วมกัน
รวมถึงการมีรายการกับบุคคลที่มีความเกี่ยวข้องกันกับกรรมการของบริษัท
โดยรายการส่วนใหญ่เป็นการกู้ยืมเงินซึ่งมีการคิดดอกเบี้ยระหว่างกันในอัตราที่ใกล้เคียงกับอัตราดอกเบี้ยของตลาด
ตลอดจนการเรียกเก็บค่าตอบแทนการใช้ทรัพย์สินและบริการซึ่งเป็นไปตามปกติธุรกิจ”
รายละเอียดของรายการระหว่างกันกับบริษัทและบุคคลที่เกี่ยวข้อง มีดังนี้

11.1 รายการที่เกี่ยวข้องกันกับบริษัท เค. บางกอกฟาร์ม จำกัด

บริษัท เค. บางกอกฟาร์ม จำกัด เป็นบริษัทที่นายไพศาล เตชะรัตนไชย
รองประธานกรรมการและผู้ถือหุ้นของบริษัท ซาฟารีเวิลด์ จำกัด (มหาชน)
และเป็นบิดาของนางอาภา เตชะรัตนไชย กรรมการผู้จัดการใหญ่ และนายกรีธา เตชะรัตนไชย
กรรมการของบริษัท ซาฟารีเวิลด์ จำกัด (มหาชน) เป็นผู้ถือหุ้นในอัตราส่วนร้อยละ 48.6
ของทุนจดทะเบียนของบริษัทดังกล่าว นางอาภา เตชะรัตนไชย นางสาวสุเนตร รุจิราไพบูลย์
กรรมการ และนายผิน คิ้วไพศาล ที่ปรึกษาคณะกรรมการของบริษัท ซาฟารีเวิลด์ จำกัด (มหาชน)
เป็นกรรมการผู้มีอำนาจลงชื่อผูกพันบริษัท เค. บางกอกฟาร์ม จำกัดได้ ในปี 2543 บริษัทฯ
และบริษัทย่อยมีรายการระหว่างกันกับบริษัท เค. บางกอกฟาร์ม จำกัด ดังนี้

11.1.1 เมื่อเดือนมิถุนายน 2543 บริษัท ซาฟารีเวิลด์ จำกัด (มหาชน) ได้กู้ยืมเงินจากบริษัท
เค. บางกอกฟาร์ม จำกัด เป็นจำนวน 27 ล้านบาท
โดยได้ชำระดอกเบี้ยในอัตราเท่าที่ธนาคารเรียกเก็บจากบริษัทดังกล่าว (อัตราร้อยละ 8.25 ต่อปี)
และได้ชำระหนี้เงินต้นและดอกเบี้ยคืนในเดือนตุลาคม 2543 ในปี 2543 บริษัทฯ
ได้จ่ายดอกเบี้ยของเงินกู้ยืมดังกล่าวเป็นเงินรวมทั้งสิ้นจำนวน 533,210 บาท

11.1.2 ในระหว่างปี 2542 บริษัท ภูเก็ตแฟนตาซี จำกัด ซึ่งเป็นบริษัทย่อย ได้กู้ยืมเงินจากบริษัท
เค. บางกอกฟาร์ม จำกัด โดยได้ชำระดอกเบี้ยให้กับ บริษัท เค. บางกอกฟาร์ม จำกัด
ในอัตราเท่าที่ธนาคารเรียกเก็บจากบริษัทดังกล่าว ณ วันสิ้นปี 2542 บริษัท ภูเก็ตแฟนตาซี จำกัด
ได้มีเงินกู้จากบริษัท เค. บางกอกฟาร์ม จำกัด เป็นจำนวน 122,765,566 บาท
และมีดอกเบี้ยค้างชำระอีกเป็นจำนวน 18,145,402 บาท ในระหว่างปี 2543 บริษัท
ภูเก็ตแฟนตาซี จำกัด ได้ชำระคืนเงินต้นทั้งหมดและดอกเบี้ยที่ค้างชำระบางส่วนให้กับบริษัท เค.
บางกอกฟาร์ม จำกัด ณ วันสิ้นปี 2543 คงเหลือดอกเบี้ยค้างชำระเป็นจำนวน 10,660,376 บาท

การกู้ยืมเงินจากบริษัท เค. บางกอกฟาร์ม จำกัด
เป็นการกู้ยืมระยะสั้นเพื่อใช้เป็นทุนหมุนเวียนโดยช่วยให้บริษัทฯ และบริษัทย่อยมีสภาพคล่องที่ดีขึ้น
ให้ประโยชน์สูงสุดโดยบริษัททั้งสองไม่ต้องจัดหาหลักทรัพย์ค้ำประกัน
และมีภาระจ่ายดอกเบี้ยในอัตราใกล้เคียงกับอัตราดอกเบี้ยเงินกู้ขั้นต่ำที่ธนาคารคิดจากลูกค้าที่ดี
(MLR) อีกด้วย โดยการกู้ยืมดังกล่าวได้รับอนุมัติจากคณะกรรมการของบริษัททั้งสองทุกครั้ง

11.1.3 ในระหว่างปี 2543
บริษัทย่อยได้บันทึกค่าตอบแทนการใช้ทรัพย์สินและบริการที่จะต้องจ่ายให้กับบริษัท เค. บางกอกฟาร์ม
จำกัด เป็นจำนวน 18,951,364 บาท
ค่าตอบแทนการใช้ทรัพย์สินและบริการดังกล่าวเป็นรายได้จากการถ่ายรูปของผู้เข้าชมกับสัตว์ในการแสดงในโรงละคร
ที่ผู้เข้าชมไม่สามารถนำกล้องถ่ายภาพติดตัวเข้าไปได้
เป็นการให้บริการเช่นเดียวกับการแสดงในต่างประเทศ
ซึ่งบริษัทย่อยมีหน้าที่จัดเก็บรายได้เป็นประจำทุกวัน แล้วจึงจ่ายคืนให้แก่บริษัท เค. บางกอกฟาร์ม
จำกัดในภายหลัง ในฐานะที่บริษัท เค. บางกอกฟาร์ม
จำกัดเป็นผู้ลงทุนในด้านอุปกรณ์และวัสดุในการถ่ายรูปเป็นที่ระลึกจำนวนประมาณ 18 เครื่อง
โดยในระยะเวลาดำเนินการเป็นเวลา 5 ปี บริษัทย่อยจะได้รับส่วนแบ่งของรายได้ในอัตราร้อยละ
10 ของรายได้ ส่วนที่เหลือจะจ่ายคืนให้บริษัท เค. บางกอกฟาร์ม จำกัด
ทั้งนี้เป็นไปตามมติของที่ประชุมคณะกรรมการของบริษัทย่อยเมื่อวันที่ 30 กันยายน 2541 ระหว่างปี
2542-2543 บริษัทย่อยมีรายได้ส่วนที่จะต้องจ่ายคืนเป็นจำนวน 18,951,364 บาท ดังกล่าว ณ
วันสิ้นปี 2543 บริษัทย่อยค้างชำระรายได้ในส่วนที่ต้องจ่ายคืนให้แก่บริษัท เค. บางกอกฟาร์ม จำกัด
เป็นจำนวน 10,828,516 บาท

11.2 รายการที่เกี่ยวข้องกันกับบริษัท บางกอกฟาร์ม จำกัด

บริษัท บางกอกฟาร์ม จำกัด เป็นบริษัทที่นายไพศาล เตชะรัตนไชย
รองประธานกรรมการและผู้ถือหุ้นของบริษัท ซาฟารีเวิลด์ จำกัด (มหาชน)
และเป็นบิดาของนางอาภา เตชะรัตนไชย กรรมการผู้จัดการใหญ่ และนายกรีธา เตชะรัตนไชย
กรรมการของบริษัท ซาฟารีเวิลด์ จำกัด (มหาชน) เป็นผู้ถือหุ้นในอัตราส่วนร้อยละ 15
ของทุนจดทะเบียนของบริษัทดังกล่าว นางอาภา เตชะรัตนไชย กรรมการผู้จัดการใหญ่ และนายผิน
คิ้วไพศาล ที่ปรึกษาคณะกรรมการของบริษัท ซาฟารี-เวิลด์ จำกัด (มหาชน)
เป็นกรรมการผู้มีอำนาจลงชื่อผูกพันบริษัท บางกอกฟาร์ม จำกัดได้ ในปี 2543
บริษัทย่อยมีรายการระหว่างกันกับบริษัท บางกอกฟาร์ม จำกัด ดังนี้

- บริษัทย่อยได้ซื้อปลาแฟนซีคาร์พ จากบริษัท บางกอกฟาร์ม จำกัด เป็นจำนวน 3,344,000 บาท
เพื่อนำไปเลี้ยงในบ่อเลี้ยงของบริษัทย่อยเพื่อให้นักท่องเที่ยวได้ชม และซื้ออาหารเลี้ยง
ทำให้บริษัทย่อยมีรายได้จากการจำหน่ายอาหารปลา การซื้อปลาคาร์พจากบริษัทดังกล่าว
บริษัทย่อยได้จัดซื้อในราคาที่ได้รับส่วนลดพิเศษและต่ำกว่าราคาตลาดเล็กน้อย
และมีขั้นตอนการซื้อขายเป็นปกติของธุรกิจ

นอกจากรายการระหว่างกันกับบริษัทต่างๆ ดังที่กล่าวข้างต้นแล้ว ณ วันสิ้นปี 2543
บริษัทย่อยมีลูกหนี้เงินให้กู้ยืมแก่กรรมการและพนักงานเป็นจำนวน 5.61 ล้านบาท
ประกอบด้วยเงินทดรองแก่ผู้บริหารจำนวน 0.67
ล้านบาทเป็นเงินที่สำรองไว้เพื่อการจัดซื้อสินค้าที่ระลึกมาจำหน่าย เงินทดรองแก่พนักงานจำนวน
3.93
ล้านบาทซึ่งเป็นเงินที่ทดรองจ่ายในการจัดซื้อตั๋วเครื่องบินล่วงหน้าสำหรับการดำเนินงานด้านการจัดท่องเที่ยวจำนวนประมาณ
2.32 ล้านบาท ส่วนที่เหลืออีก 1.61
ล้านบาทเป็นเงินทดรองแก่พนักงานเพื่อการจ่ายค่าใช้จ่ายในการจัดซื้ออุปกรณ์และสินค้าที่ระลึก
และเงินให้กู้ยืมแก่พนักงานจำนวน 1.01
ล้านบาทเป็นเงินที่ให้กู้ยืมแก่พนักงานในด้านการให้สวัสดิการเพื่อช่วยเหลือพนักงานรายที่มีความจำเป็น
เช่น ค่ารักษาพยาบาล การจัดหาที่อยู่อาศัย เป็นต้น รวมทั้งสิ้น 27 ราย
บริษัทย่อยได้กำหนดระเบียบการกู้ยืมและการชำระคืนไว้เป็นลายลักษณ์อักษร
และไม่ได้คิดดอกเบี้ยของเงินกู้ยืมดังกล่าว

สำหรับแนวโน้มในการทำรายการระหว่างกันในอนาคต บริษัทฯ
และบริษัทย่อยมีนโยบายที่จะมุ่งถึงประโยชน์สูงสุดของบริษัทฯ และบริษัทย่อยเป็นสำคัญ
รายการระหว่างกันที่เกิดขึ้นส่วนใหญ่เพื่อช่วยในการดำเนินธุรกิจเป็นไปโดยราบรื่น
และเป็นประโยชน์แก่บริษัทฯ และบริษัทย่อยเท่านั้น
ไม่มีนโยบายที่จะสร้างผลประโยชน์ให้ผู้บริหารหรือผู้มีส่วนได้เสียกลุ่มใดกลุ่มหนึ่งโดยเฉพาะ

11.3 รายการที่เกี่ยวข้องกันกับบริษัท ภูเก็ตแฟนตาซีทัวร์ จำกัด

คณะกรรมการของบริษัท ภูเก็ตแฟนตาซี จำกัด ซึ่งเป็นบริษัทย่อย
ได้เคยอนุมัติในหลักการที่จะให้บริษัทย่อยเข้าไปถือหุ้นในบริษัท ภูเก็ตแฟนตาซีทัวร์ จำกัด
ซึ่งจัดตั้งขึ้นโดยมีวัตถุประสงค์ที่สำคัญเพื่อส่งเสริมการจำหน่ายบัตรเข้าชมการแสดงภูเก็ตแฟนตาซี
ด้วยการจัดนำเที่ยวในรูปแบบของแพคเกจทัวร์ เพื่อเปิดโอกาสให้นักท่องเที่ยวภายในประเทศ
โดยเฉพาะผู้ที่อยู่ในกรุงเทพฯ
ซึ่งต้องการจะเดินทางไปท่องเที่ยวในจังหวัดภูเก็ตและเข้าชมการแสดงของภูเก็ตแฟนตาซีโดยตรง
ได้โดยสะดวกและมีราคาไม่สูงนัก
ทั้งนี้เป็นการสร้างตลาดและเพิ่มช่องทางการจำหน่ายบัตรของบริษัทย่อย
ซึ่งมีความจำเป็นเพราะบริษัทย่อยยังมีผู้เข้าชมการแสดงไม่มากเท่าที่ควร
และยังไม่มีบริษัทนำเที่ยวภายในประเทศรายใด
ช่วยส่งเสริมบริษัทย่อยในการสร้างตลาดของลูกค้าภายในประเทศโดยเฉพาะ
บริษัทย่อยจึงต้องหาทางสร้างตลาดในส่วนนี้

บริษัท ภูเก็ตแฟนตาซีทัวร์ จำกัด ได้จดทะเบียนเป็นนิติบุคคลเมื่อวันที่ 26 สิงหาคม 2542 โดยนาย
ผิน คิ้วไพศาล นายกิตติกร คิ้วไพศาล และนางสาวโสภิดา คิ้วไพศาล
กรรมการผู้มีอำนาจลงนามแทนบริษัท ภูเก็ตแฟนตาซี จำกัด
เป็นผู้ถือหุ้นรวมกันทั้งสิ้นในอัตราส่วนร้อยละ 35.0 ของทุนจดทะเบียนของบริษัท ภูเก็ตแฟนตาซีทัวร์
จำกัดที่มีจำนวน 1,000,000 บาท และเป็นกรรมการผู้มีอำนาจลงนามแทนบริษัทดังกล่าวด้วย
นอกจากนั้น นางอาภา เตชะรัตนไชย กรรมการผู้จัดการใหญ่
และกรรมการผู้มีอำนาจลงนามแทนบริษัท ซาฟารีเวิลด์ จำกัด (มหาชน)
เป็นผู้ถือหุ้นในบริษัทดังกล่าวในอัตราส่วนร้อยละ 27.0 ของทุนจดทะเบียน
และเป็นกรรมการผู้มีอำนาจลงนามแทนบริษัท ภูเก็ตแฟนตาซีทัวร์ จำกัด ด้วย

ต่อมา เมื่อวันที่ 8 ธันวาคม 2543 บริษัท ภูเก็ตแฟนตาซีทัวร์ จำกัด
ได้จดทะเบียนเปลี่ยนแปลงผู้ถือหุ้นและกรรมการใหม่ โดยไม่มีผู้บริหาร กรรมการ
และผู้ถือหุ้นของบริษัทฯ และบริษัทย่อยเข้าถือหุ้น หรือเป็นกรรมการของบริษัทดังกล่าว
ทั้งนี้เนื่องจากคณะกรรมการของบริษัทฯ และบริษัทย่อย
ได้พิจารณาถึงการดำเนินธุรกิจของบริษัทดังกล่าวอีกครั้งหนึ่งแล้วเห็นว่า
ในการดำเนินงานของบริษัททัวร์นั้น
มีความเสี่ยงค่อนข้างสูงที่จะถูกร้องเรียนหรือถูกฟ้องร้องจากนักท่องเที่ยวแม้แต่ในเรื่องเล็กๆ น้อยๆ
เช่น หากความประพฤติของมัคคุเทศก์ไม่เป็นที่พอใจแก่นักท่องเที่ยว เป็นต้น
ซึ่งหากเกิดกรณีเช่นนั้นขึ้น ก็อาจจะก่อให้เกิดความเสียหายหรือกระทบกระเทือนชื่อเสียงของบริษัทฯ
และบริษัทย่อยได้ คณะกรรมการของบริษัทฯ และบริษัทย่อยจึงได้มีมติมิให้บริษัทฯ และบริษัทย่อย
รวมถึงกรรมการของทั้งสองบริษัท เข้าไปถือหุ้นหรือเข้าไปเป็นกรรมการของบริษัท
ภูเก็ตแฟนตาซีทัวร์ จำกัด

บริษัทย่อยได้จำหน่ายบัตรเช้าชมการแสดงรวมอาหารค่ำให้แก่บริษัท ภูเก็ตแฟนตาซีทัวร์ จำกัด
ในราคาสูงสุดของการจำหน่ายบัตรให้บริษัทเอเย่นต์ทัวร์ต่างๆ คือ
บัตรเข้าชมการแสดงรวมอาหารค่ำ ทั้งผู้ใหญ่และเด็ก ในราคาคนละ 900 บาท
ซึ่งสูงกว่าที่บริษัทย่อยได้จำหน่ายให้แก่บริษัทเอเย่นต์ทัวร์ทั่วไป ที่มีราคาประมาณคนละ 800
บาทสำหรับผู้ใหญ่ และราคา 600 บาทสำหรับเด็ก โดยในปี 2543
บริษัทย่อยได้จำหน่ายบัตรให้แก่บริษัท ภูเก็ตแฟนตาซีทัวร์ จำกัด
เพื่อจัดให้มีการเดินทางในลักษณะของแพ็กเกจทัวร์ดังกล่าว รวมมูลค่าประมาณ 11.98 ล้านบาท

คณะกรรมการตรวจสอบของบริษัทฯ และบริษัทย่อย
ได้พิจารณาในเรื่องของรายการที่เกิดขึ้นกับบริษัทดังกล่าวแล้ว มีความเห็นว่า
บริษัทย่อยไม่ได้จำหน่ายบัตรให้แก่บริษัท ภูเก็ตแฟนตาซีทัวร์ จำกัด ในราคาที่ต่ำกว่า
หรือให้ผลประโยชน์แก่บริษัทดังกล่าวมากกว่าเอเย่นต์ทัวร์อื่นๆ ซึ่งถือได้ว่าบริษัท ภูเก็ตแฟนตาซีทัวร์
จำกัด ช่วยส่งเสริมการขายให้กับบริษัทย่อย และมีส่วนช่วยเพิ่มรายได้ค่าเช่ารถให้กับบริษัทฯ อีกด้วย

โดยสรุปแล้ว ในปี 2542 บริษัท ภูเก็ตแฟนตาซีทัวร์ จำกัด ได้ถูกจัดตั้งขึ้นโดยมีกรรมการของบริษัทฯ
และบริษัทย่อย เข้าเป็นผู้ถือหุ้น และเป็นกรรมการของบริษัทดังกล่าว
ซึ่งถือเป็นบุคคลที่อาจมีความขัดแย้งกับบริษัทฯ และบริษัทย่อย
ตามประกาศเกี่ยวกับการเปิดเผยข้อมูลเกี่ยวกับฐานะการเงินและผลการดำเนินงาน
แต่ภายหลังจากที่บริษัทดังกล่าวได้จดทะเบียนเปลี่ยนแปลงผู้ถือหุ้น
และผู้บริหารใหม่ที่ไม่มีผู้บริหารของบริษัทฯ และบริษัทย่อยเข้าเป็นผู้ถือหุ้นหรือผู้บริหาร
ดังที่กล่าวข้างต้นแล้ว ลักษณะของการอาจเกิดความขัดแย้งจึงหมดไป